
ΑΝΑΚΟΙΝΩΣΗ ΓΙΑ ΕΙΣΑΓΩΓΕΙΣ ΜΗΧΑΝΗΜΑΤΩΝ

ΑΠΑΙΤΗΣΕΙΣ ΚΑΤΑ ΤΗΝ ΕΙΣΑΓΩΓΗ ΝΕΩΝ ΚΑΙ ΜΕΤΑΧΕΙΡΙΣΜΕΝΩΝ 
ΜΗΧΑΝΗΜΑΤΩΝ ΣΤΗΝ ΚΥΠΡΟ


Στις 14 Ιανουαρίου 2027, τίθεται σε εφαρμογή σε όλα τα κράτη μέλη της Ευρωπαϊκής Ένωσης ο Κανονισμός (ΕΕ) 2023/1230 για τα μηχανήματα.  
Ο Κανονισμός αυτός, ο οποίος είχε αρχίσει να εφαρμόζεται σταδιακά από τις 19.7.2023 καταργεί τις ισχύουσες νομοθετικές διατάξεις (Οδηγία 2006/42/ΕΚ) για τα μηχανήματα, καλύπτει τον σχεδιασμό, την κατασκευή και τις απαιτήσεις υγείας και ασφάλειας για νέα μηχανήματα, συναφή προϊόντα (όπως για εξαρτήματα ασφαλείας, ανύψωσης) και ημιτελή μηχανήματα και εισάγει αλλαγές για μείωση της γραφειοκρατίας, βελτίωση της κυβερνοασφάλεια, και προσαρμογή στην ψηφιακή εποχή.
Το Τμήμα Επιθεώρησης Εργασίας (ΤΕΕ), του Υπουργείου Εργασίας και Κοινωνικών Ασφαλίσεων, το οποίο ασχολείται με την εποπτεία της αγοράς ώστε να διασφαλίζεται η ελεύθερη κυκλοφορία μηχανημάτων που ικανοποιούν τις πρόνοιες της νομοθεσίας για τις προδιαγραφές ασφάλειας και υγείας των προϊόντων με σήμανση CE, υπενθυμίζει σε όλους τους εισαγωγείς ότι τα μηχανήματα, ανεξάρτητα αν προορίζονται για επαγγελματική ή προσωπική χρήση, πρέπει να είναι κατασκευασμένα σύμφωνα με τις πρόνοιες του εκάστοτε ισχύοντος νομικού πλαισίου.
Στο πλαίσιο αυτό, υπενθυμίζεται ότι για να επιτρέπεται η εισαγωγή μηχανημάτων (καινούργιων ή μεταχειρισμένων) στην Κύπρο από χώρες εκτός της Ευρωπαϊκής Ένωσης (περιλαμβανομένου του Ηνωμένου Βασιλείου), θα πρέπει αυτά να συνοδεύονται από τα ακόλουθα ελάχιστα τεκμήρια συμμόρφωσης:
1. Σήμανση, με ανεξίτηλο, ευδιάκριτο και ευανάγνωστο τρόπο πάνω στο μηχάνημα, που να περιλαμβάνει:
0. Το όνομα και τα στοιχεία του μηχανήματος και του κατασκευαστή του, και
0. τη σήμανση CE.
1. Δήλωση ΕΕ Συμμόρφωσης (είτε σε έντυπη είτε σε ψηφιακή μορφή μέσω QR code/συνδέσμου).
1. Οδηγίες χρήσης και πληροφορίες ασφάλειας στην ελληνική γλώσσα.
1. Τεχνικό Φάκελο (στην κατοχή του κατασκευαστή και σε πρόσωπο που αυτός θα υποδείξει εντός της Ευρωπαϊκής Ένωσης, χωρίς να απαιτείται η προσκόμισή του κατά τον αρχικό τελωνειακό έλεγχο).
Οι βασικότερες αλλαγές που εισάγονται με τον Κανονισμό (ΕΕ) 2023/1230 είναι οι εξής:
· Η Δήλωση ΕΚ Συμμόρφωσης μπορεί να παρέχεται ψηφιακά.
· Οι κατασκευαστές μπορούν να παρέχουν τις οδηγίες χρήσης σε ψηφιακή μορφή (π.χ. μέσω QR code ή συνδέσμου στο προϊόν), αλλά αν ο αγοραστής το ζητήσει κατά την αγορά, ο κατασκευαστής υποχρεούται να του παρέχει τις οδηγίες σε έντυπη μορφή δωρεάν εντός ενός μηνός.
· Για ορισμένα μηχανήματα πολύ υψηλού κινδύνου καταργείται η διαδικασία της αυτοαξιολόγησης από τον κατασκευαστή και απαιτείται υποχρεωτική εμπλοκή Κοινοποιημένου Οργανισμού.
· Καλύπτονται τα μηχανήματα τα οποία χρησιμοποιούν συστήματα τεχνητής νοημοσύνης που εξασφαλίζουν λειτουργίες ασφαλείας.
· Τα συστήματα ελέγχου των μηχανημάτων πρέπει να σχεδιάζονται έτσι ώστε να προστατεύονται από σκόπιμες ή ακούσιες εξωτερικές παρεμβάσεις (π.χ. hacking μέσω διαδικτύου ή κακόβουλο λογισμικό).
· Εισάγονται αυστηρότερες απαιτήσεις για τη διεπαφή ανθρώπου-μηχανής και την ασφάλεια αυτόνομων κινητών μηχανημάτων.
· Καθορίζονται με απόλυτη ακρίβεια οι νομικές ευθύνες όχι μόνο των κατασκευαστών, αλλά και των εισαγωγέων και διανομέων.
· Εάν ένα φυσικό ή νομικό πρόσωπο επιφέρει μια «ουσιαστική τροποποίηση» σε ένα υφιστάμενο μηχάνημα (αλλάζοντας τη χρήση του ή τον βαθμό επικινδυνότητάς του), θεωρείται πλέον κατασκευαστής.  Αυτό σημαίνει ότι πρέπει να κάνει εκ νέου όλη τη διαδικασία σήμανσης CE και τεχνικής τεκμηρίωσης.
Με βάση τα πιο πάνω, ο κάθε εισαγωγέας πρέπει να μελετήσει τις πρόνοιες του νέου Κανονισμού και να ελέγξει ότι το μηχάνημα που θα παραγγείλει είναι κατασκευασμένο σύμφωνα με τις ευρωπαϊκές προδιαγραφές ασφάλειας και υγείας και ότι υπάρχουν όλα τα τεκμήρια για να επιτραπεί η εισαγωγή του στην Κύπρο.  Σε αντίθετη περίπτωση, θα θεωρείται ότι είναι ακατάλληλο και δεν θα επιτρέπεται η εισαγωγή του.
Σημαντική Διευκρίνηση: Για εισαγωγή νέων και μεταχειρισμένων μηχανημάτων από τη Μεγάλη Βρετανία:
· Πρέπει να γίνει πλήρης διαδικασία αξιολόγησης συμμόρφωσης με βάση τον νέο ευρωπαϊκό Κανονισμό 2023/1230, να εκδοθεί Δήλωση ΕΕ Συμμόρφωσης και να τοποθετηθεί σήμανση CE, όπως για οποιαδήποτε άλλη τρίτη χώρα και 
· Δεν θα γίνονται δεκτά έγγραφα που παραπέμπουν στην Οδηγία 2006/42/ΕΕ, η οποία θα καταργηθεί.
Για τυχόν διευκρινήσεις, επί του κειμένου των Κανονισμών, μπορείτε να αποτείνεστε στα τηλέφωνα 22405619 και 22405606.


5 ΟΚΤΩΒΡΙΟΥ 2026
Τμήμα Επιθεώρησης Εργασίας, Τ.Θ. 24855, 1304 Λευκωσία
Τηλ.: 22405623, Φαξ: 22663788, E-mail: info@dli.mlsi.gov.cy, Ιστοσελίδα: www.mlsi.gov.cy/dli

